‘আমার সাজানো বাগান শুকিয়ে গেল’— এটি আজ আর কোনও নাটকের সংলাপ নয়। এই বাক্যটি আজ বাঙালির জীবনে বাকধারা হয়েই টিকে রয়েছে। আজকের প্রজন্মের বাঙালি কি খবর রাখেন, এই বাক্যটি কার মুখ থেকে প্রতম উচ্চারিত হয়েছিল?
১২৯৬ বঙ্গাব্দের ১৬বৈশাখ (১৮৮৯ খ্রিস্টাব্দের ২৬ এপ্রিল) স্টার থিয়েটারে মহাকবি গিরিশচন্দ্র ঘোষের জনপ্রিয়তম সামাজিক নাটক 'প্রফুল্ল' অভিনীত হয়েছিল। নাটকের শেষ দৃশ্যে যোগেশ-রূপী অমৃতলাল মিত্রের আর্তনাদসম স্বগতোক্তি ছিল এই বাক্যটি। সে নাটকের প্রথম রজনীতে ‘রমেশ’ অমৃতলাল বসু, ‘পীতাম্বর’ মহেন্দ্রনাথ চৌধুরী এবং ‘প্রফুল্ল’ চরিত্রে অভিনয় করেছিলেন ভূষণকুমারী। সেই অভিনয় আজ কিংবদন্তি। 

গিরিশচন্দ্র ঘোষ, ছবি: উইকিপিডিয়া
পরে আর এক কিংবদন্তি হাত দিয়েছিলেন ‘প্রফুল্ল’ নাটকে। তিনি শম্ভু মিত্র। ১৯৭১ সালে বাংলা নাট্যমঞ্চ প্রতিষ্ঠা সমিতির ব্যানারে পরিচালনা করেছিলেন। নিজস্ব রঙ্গালয় নির্মাণের স্বপ্নে শম্ভু মিত্রের নেতৃত্বে সেই সময়কার বিশিষ্ট মঞ্চাভিনেতাদের নিয়ে বাংলা নাট্যমঞ্চ প্রতিষ্ঠা সমিতি গড়ে উঠেছিল। অর্থ সংগ্রহের তাগিদে অন্যান্য জনপ্রিয় মঞ্চসফল নাটকের সঙ্গে ‘প্রফুল্ল’ নাটকটি তাঁরা বিভিন্ন মঞ্চে অভিনয় করতেন। 
আকাশবাণী কলকাতার নাটক বিভাগের শ্রীধর ভট্টাচার্য ও অজিতকুমার মুখোপাধ্যায়ের উদ্যোগে ১ ঘণ্টা ১৭ মিনিটের বেতার নাট্যরূপ আকাশবাণীর স্টুডিওয় রেকর্ডিং করা হয়। সে নাটকে অভিনয় করেছিলেন ‘রমেশ’ অজিতেশ বন্দ্যোপাধ্যায়, ‘সুরেশ’ অসিত বন্দ্যোপাধ্যায়, ‘প্রথম ব্যাপারী’ অনুপ ঘোষাল, ‘দ্বিতীয় ব্যাপারী’ নির্মল দাস, ‘শুঁড়ি’ দীপেন সেন, ‘ইন্সপেক্টর’ পরিমল মুখোপাধ্যায়, ‘কাঙালিচরণ’ কুমার রায়, ‘ভজহরি’ সবিতাব্রত দত্ত, ‘পীতাম্বর’ রুদ্রপ্রসাদ সেনগুপ্ত, ‘বাড়িওয়ালী’ শেলী পাল, ‘জাগমণি’ কেয়া চক্রবর্তী, ‘উমাসুন্দরী’ দীপালি চক্রবর্তী, ‘জ্ঞানদা’ গীতা দত্ত, ‘যাদব’ রাজেশ্বরী রায়চৌধুরী, ‘যোগেশ’ শম্ভু মিত্র ও ‘প্রফুল্ল’-র ভূমিকায় তৃপ্তি মিত্র। বোঝাই যায়, সেদিন মণিকাঞ্চন সমাবেশ ঘটে গিয়েছিল আকাশবাণীর স্টুডিওয়। এক আচার্যের উত্তরাধিকার বহন করেছিলেন আর এক আচার্য। 
এই বেতার নাট্য আকাশবাণী কলকাতা থেকে প্রথম প্রচারিত হয় ১৯৭১ সালের ২৮ সেপ্টেম্বর। তার পর কালের প্রলেপ পড়েছিল এই নাটকের উপরে। অনেকেই ভুলে গিয়েছিলেন এই অমূল্য রেকর্ডিংটির কথা। সম্প্রতি আকাশবাণী সংগ্রহশালা ও নাটক বিভাগের উদ্যোগে পুনরুদ্ধার ও ডিজিটাইজ করা সম্ভব হয়েছে নাটকটি।। 
আগামী ৩০ নভেম্বর বৃহস্পতিবার রাত সাড়ে ন'টায় আকাশবাণী কলকাতার গীতাঞ্জলি প্রচার তরঙ্গে (৪৫৬.৬মিটার)-এ শোনা যাবে। অ্যান্ড্রয়েড বা স্মার্টফোন-এ ALL INDIA RADIO LIVE app-এ বাংলা লাইভ স্ট্রিমিং-এ শুনতে পারেন বাংলার এই একান্ত সম্পদ।